**Szemléletformálás az energiatudatosság és energiahatékonyság jegyében Alsóságon (KEHOP 5.4.1-16-2016-00296) pályázat befejező programjai**

**2022. 01. 28.-2022. 02. 14.**

**Öko játékok-bábelőadás**

Az első alkalommal, január 28-án a gyerekek két különböző programon is részt vehettek. Az alsó tagozatosok egy interaktív előadást nézhettek meg az energiatakarékossággal kapcsolatban. Az előadás során főként a díszlet segítségével tanulhatták meg, hogy mi az, ami sok áramot, vizet vagy energiát fogyaszt, és mit tehetnek ellene. Emellett pedig zenés mozgásos feladatokkal is kedveskedtek az előadók a kicsiknek.

Az előadás ideje alatt a felső tagozatos diákok a tornacsarnokban próbálhattak ki számos energiatakarékossággal és környezettudatossággal kapcsolatos játékot. Ezen játékok között szerepeltek párkeresők, puzzle-k, és egy hatalmas csúzli is, mellyel hulladékot helyettesítő labdákat kellett a megfelelő szelektív hulladékgyűjtőbe juttatni. Minden tanulónak volt lehetősége kipróbálni az összes játékot, mivel forgószínpadszerűen haladtak körbe a feladatok között. Így, mire a kisebbek is a csarnokba értek, a felsősök már mindent kipróbálhattak. A nagyokon és a kicsiken is egyformán látszott, mennyire élvezték a programokat, valamint jól meg is oldották a feladatokat.

**Kezes-Lábas Játszóház**

A projekt folytatására február 4-én került sor. Ezen a napon a Kezes-Lábas játszóház látogatott el a gyerekekhez pár óra erejéig. Az általuk hozott számos játék különlegessége az volt, hogy szinte az összes kerékpárból lett átalakítva. Akadt olyan, ami áramot termelt, hogy rádiót szólaltasson meg, vagy elektromos kisautókat hajtson, de volt olyan is, ami levegőt fújva működtetett különlegesnél különlegesebb szerkezeteket, és olyan is volt, mely folyadék eljuttatására volt képes egyik helyről a másikra. Emellett persze hagyományosabb, kettő vagy négy keréken guruló járművek is akadtak. Ha ki kellene egyet emelnem a többi közül, akkor talán azt mondhatnám, hogy a kerékpármeghajtású léghoki aratta a legnagyobb sikert a gyerekek körében, de az összes többi játékkal is nagyon szívesen játszottak.

A két nap során a gyerekek nem csak játszhattak egy jót, de közben nagyon sok dolgot is tanulhattak saját környezetükről, valamint annak működéséről és védelméről.

**Tanulmányi kirándulás-Nagypáli**

A projekt befejező programja, akár összegzése is a 2022. február 14-i tanulmányi kirándulás volt Nagypáliba. A résztvevő felső tagozatos diákok jutalomképpen vehettek részt a tanulmányúton.

Azért esett a választás erre a településre, mert igen jelentős eredményeket tudhatnak magukénak az energiahatékonyság terén. Mintegy 3 évtizedes munkával sikertörténetet alkottak.

**Nagypáliban járva egy valóban 21. századi falu képe tárult elénk: rendezett közterületek és intézmények, ízléses családi házak, melyek szinte mindegyike az energiahatékonyság modern képviselője. Az általuk fejlesztett napkövető rendszerű napelem-telep pedig igazi különlegesség, ennek „szirmai” látványosságnak sem utolsók.**

**A falut maga Köcse Tibor polgármester mutatta be csoportunknak, aki elmondta,** hogy amikor elkezdték a munkát, azt álmodták meg, hogy a magyar falu hagyományait megőrizve európai színvonalra fejlesztik Nagypálit. A turizmus erősítésével és a megújuló energia felhasználásával egy fenntartható, élhető és jól működő települést hoztak létre.

Rengeteget pályáznak: ennek köszönhetően helyezték működésbe a bioszolár fűtőművet, de vannak napkollektoraik és napelem telepeik is. Sokat spórolnak a rezsin: a megújuló energia felhasználásával energiaszámlájuk harmadára esett vissza. Az évek során elérték, hogy az önkormányzati épületek igényének 70 százalékát megújuló energiákból fedezik. Két hektáron energiafűzet is telepítettek, melyet szaporítanak, és igény szerint a kistérség más településeinek kínálnak.**Ennek a megújulásnak fontos része a településen működő Innovációs Ökocentrum.**Az ökocentrum több, a megújuló energiákkal foglalkozó vállalkozásnak biztosít helyet, ugyanakkor workshopok, rendezvények, konferenciák és lakossági tájékoztatók helyszíne is. A megújuló energiák hasznosításában szerzett tapasztalataikat, innovációikat nem titkolják senki előtt, azokat megosztják a hazai és a külföldi önkormányzatokkal és szakmai szervezetekkel egyaránt.

A gyerekek életkori sajátosságaiknak megfelelően értelmezték az elhangzott rengeteg új ismeretet. A kimozdulás elérte célját, hisz látható eredményeit látták a résztvevők a fenntartható fejlődés gyakorlati megvalósításának. Különösen a látványos napkollektorok érdekelték a tanulókat

Szabóné Kiss Ildikó

szakmai vezető